(70)

Comisia va considera compatibile cu piața internă, în temeiul articolului 107 alineatul (3) litera (c) din TFUE, ajutoarele pentru promovarea energiei electrice din surse regenerabile, a hidrogenului produs din surse regenerabile de energie, a biogazului și a biometanului din deșeuri și reziduuri, a stocării energiei electrice și termice și a încălzirii din surse regenerabile, dacă sunt îndeplinite următoarele condiții: a. ajutoarele se acordă pentru una dintre activitățile următoare: i. producerea energiei electrice fotovoltaice sau a altor tipuri de energie electrică solară; ii. producerea de energie electrică eoliană; iii. producerea de energie geotermală; iv. stocarea energiei electrice sau termice (și în combinație cu unul dintre celelalte tipuri de investiții care fac obiectul prezentei secțiuni); v. producerea de căldură din surse regenerabile, inclusiv prin pompe de căldură în conformitate cu anexa VII la Directiva (UE) 2018/2001 a Parlamentului European și a Consiliului (99); vi. producerea de hidrogen din surse regenerabile; vii. producerea de biogaz și de biometan din deșeuri și reziduuri, în conformitate cu criteriile de durabilitate ale UE prevăzute la articolul 29 din Directiva (UE) 2018/2001 și în conformitate cu Regulamentul (UE) 2018/841 (100); b. schemele de sprijin pot fi limitate la una sau mai multe dintre tehnologiile menționate la punctul 70 litera (a), dar nu trebuie să includă nicio limitare artificială sau discriminare (inclusiv în ceea ce privește acordarea licențelor, a permiselor sau a concesiunilor, atunci când acestea sunt necesare), cum ar fi limitări în funcție de dimensiunea proiectelor, de amplasare sau de aspecte regionale ori de (sub)tipuri foarte specifice de tehnologii din cadrul uneia dintre tehnologiile menționate la punctul 70 litera (a); c. ajutoarele se acordă sub formă de granturi directe, avansuri rambursabile, împrumuturi, garanții sau avantaje fiscale; d. ajutoarele se acordă pe baza unei scheme cu un volum și buget estimat; e. ajutoarele se acordă până la 31 decembrie 2023 cel târziu, iar instalațiile trebuie finalizate și puse în funcțiune în termen de 30 de luni de la data acordării sau în termen de 36 de luni de la data acordării ajutorului pentru instalațiile eoliene offshore și pentru instalațiile de producție de hidrogen din surse regenerabile de energie. În cazul în care acest termen nu este respectat, trebuie să se ramburseze 5 % din cuantumul ajutorului acordat sau acest cuantum trebuie redus cu 5 % pe lună după primele 3 luni de întârziere, urmând ca acest procentaj să crească la 10 % pentru fiecare lună de întârziere după a șasea lună, cu excepția cazului în care întârzierea este cauzată de factori aflați în afara controlului beneficiarului ajutorului și nu ar fi putut fi prevăzută în mod rezonabil (101); f. în cazul în care ajutorul este acordat sub formă de contracte de plată a ajutoarelor în curs, contractele respective nu trebuie să aibă o durată mai mare de 20 de ani de la data la care instalația care beneficiază de ajutor își începe activitatea; g. ajutoarele se acordă în cadrul unei proceduri de ofertare concurențiale care este deschisă, clară, transparentă și nediscriminatorie și se bazează pe criterii obiective care sunt definite ex ante și care reduc la minimum riscul de ofertare strategică. Cel puțin 70 % din totalul criteriilor de selecție utilizate pentru clasificarea ofertelor trebuie definite în termeni de ajutor per unitate de protecție a mediului (102) sau ajutor per unitate de producție sau capacitate de energie; h. nu este obligatorie o procedură de ofertare concurențială atunci când ajutorul este acordat sub formă de avantaje fiscale, în măsura în care acesta este acordat în același mod tuturor întreprinderilor eligibile care își desfășoară activitatea în același sector de activitate economică și care se află în aceeași situație de fapt sau într-o situație de fapt similară în ceea ce privește scopurile sau obiectivele măsurii de ajutor. În plus, o procedură de ofertare concurențială nu este obligatorie atunci când ajutorul acordat per întreprindere și per proiect nu depășește 25 de milioane EUR, iar beneficiarii ajutorului sunt proiecte mici, definite după cum urmează: i. pentru producția de energie electrică, stocarea energiei electrice sau termice – proiecte cu o capacitate instalată mai mică sau egală cu 1 MW; ii. pentru tehnologiile de producție de energie termică și gaze – proiecte cu o capacitate instalată mai mică sau egală cu 1 MW sau echivalent; iii. pentru producția de hidrogen din surse regenerabile de energie – proiecte cu o capacitate instalată mai mică sau egală cu 3 MW sau echivalent; iv. pentru producția de biogaz și biometan din deșeuri și reziduuri – proiecte cu o capacitate instalată mai mică sau egală cu 25 000 de tone/an; v. pentru proiecte deținute în proporție de 100 % de IMM-uri sau de comunități de energie din surse regenerabile – proiecte cu o capacitate instalată mai mică sau egală cu 6 MW; vi. pentru proiecte deținute în proporție de 100 % de întreprinderi mici și microîntreprinderi sau de comunități de energie din surse regenerabile numai pentru producerea de energie eoliană – proiecte cu o capacitate instalată mai mică sau egală cu 18 MW. În cazul în care ajutoarele pentru proiecte mici nu sunt acordate în cadrul unei proceduri de ofertare concurențiale, intensitatea ajutorului nu depășește 45 % din costul total al investiției. Intensitatea ajutorului poate fi majorată cu 20 de puncte procentuale în cazul ajutoarelor acordate întreprinderilor mici și cu 10 puncte procentuale în cazul ajutoarelor acordate întreprinderilor mijlocii; i. volumele de capacitate sau de producție scoase la licitație trebuie stabilite astfel încât să se asigure că procedura de ofertare este efectiv concurențială. Statul membru trebuie să dovedească plauzibilitatea faptului că volumul licitat va corespunde ofertei potențiale de proiecte. În acest scop, se poate face referire la licitațiile anterioare, la obiectivele tehnologice din Planul național privind energia și clima (103) sau se poate introduce un mecanism de salvgardare în cazul riscului de licitații subcotate. În cazul unei subcotări repetate a procedurilor de ofertare concurențiale, statul membru trebuie să introducă măsuri corective pentru orice schemă viitoare pe care o notifică Comisiei pentru aceeași tehnologie; j. ajutoarele trebuie să fie concepute astfel încât să mențină stimulente operaționale și semnale de preț eficiente. În plus, ajutoarele trebuie să fie concepute astfel încât să permită abordarea profiturilor excepționale, inclusiv în perioadele în care prețurile energiei electrice sau ale gazelor sunt extrem de ridicate, cum ar fi prin instituirea unui mecanism de recuperare definit ex ante sau prin acordarea ajutorului sub forma unor contracte bidirecționale pentru diferențe (104); k. în cazul în care ajutoarele se acordă pentru producția de hidrogen din surse regenerabile, statul membru trebuie să se asigure că hidrogenul este produs din surse regenerabile de energie în conformitate cu metodologiile pentru combustibilii lichizi și gazoși de origine nebiologică produși din surse regenerabile și destinați transporturilor stabilite în Directiva (UE) 2018/2001; l. ajutoarele acordate în temeiul acestei măsuri nu trebuie combinate cu alte ajutoare destinate să acopere aceleași costuri eligibile; m. se pot acorda ajutoare pentru investiții pentru care lucrările au început după data de 20 iulie 2022; pentru proiectele începute înainte de 20 iulie 2022, se pot acorda ajutoare în cazul în care este necesar să se accelereze sau să se extindă în mod semnificativ domeniul de aplicare al investiției. În astfel de cazuri, sunt eligibile pentru a beneficia de ajutoare doar costurile suplimentare legate de eforturile de accelerare sau de extindere a sferei de aplicare; n. ajutoarele trebuie să determine beneficiarul să realizeze o investiție pe care, în absența ajutoarelor, nu ar realiza-o sau pe care ar desfășura-o în mod limitat sau diferit. Comisia consideră că, având în vedere provocările economice excepționale cu care se confruntă întreprinderile din cauza crizei actuale, în general, în absența ajutoarelor, beneficiarii și-ar continua activitățile fără schimbări, în măsura în care continuarea activităților nu implică o încălcare a dreptului Uniunii; o. statul membru trebuie să asigure respectarea principiului de „a nu aduce prejudicii semnificative”.